Finantsinspektsiooni eksperdid panustasid 2009. aastal väga aktiivselt kõigi nelja Solventsus II eksperttöögrupi töösse  (Financial Requirements Expert Group, Internal Governance, Supervisory Review and Reporting Expert Group, Internal Models Expert Group ning Insurance Groups Supervision Committee), mille ülesanded on tihedalt seotud Solventsus II raamistiku väljatöötamise ning rakendusaktide ettevalmistamisega. Solventsus II raamdirektiiv valmis 2009. aasta alguses, seega nimetatud CEIOPS-i töögruppide peamiseks ülesandeks oli 2009. aastal peamiselt mahukate Solventsus II direktiivi rakendus- ja tehniliste meetmete ettevalmistamine, mis oma sisus tähendab paarituhande lehekülje ulatuses tehnilisi nõuandedokumente Euroopa Komisjonile. Tegemist on raamdirektiivis sätestatud põhimõtete detailsete kirjeldustega, mis kinnitatakse tulevikus ilmselt Euroopa Komisjoni poolt otsekohalduva määrusena. Euroopa Komisjon peaks rakendusmeetmete menetluse lõpetama 2010. aasta juuniks.